Okresná prokuratúra Komárno 
Pohraničná 6, 945 28 Komárno 1 	

Sp. zn. : 1 Pv 589/13/4401	Komárno, 26.9.2014
EEČ : 2-30-158-2014

U Z N E S E N I E

Trestná vec:	obvinená XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Komárno
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX
- na skutkovom základe, že ako fyzická osoba podnikajúca na základe živnostníckeho oprávnenia pod obchodným menom XXXXX, s miestom podnikania XXXXX, IČO: XXXXX za obdobia marec 2013 až júl 2013 zrazila svojim zamestnancom poistné na nemocenské poistenie, starobné dôchodkové poistenie a príspevky na starobné dôchodkové sporenie, poistné na invalidné poistenie a na poistenie v nezamestnanosti a následne, napriek tomu že mala dostatok finančných prostriedkov ho v príslušných termínoch splatnosti, ktoré nastali v období od 30. apríla 2013 do 30. augusta 2013 neodviedla v zmysle § 141 odsek 2 zákona číslo 461/2003 Z. z. o sociálnom poistní v znení neskorších predpisov určenému príjemcovi XXXXX v celkovom rozsahu 663,15 €,   

lebo zanikla trestnosť činu

Odôvodnenie:
	Vyšetrovateľka Policajného zboru Okresného riaditeľstva Policajného zboru v XXXXX, Odboru kriminálnej polície vzniesla dňa 15. novembra 2013 obvinenie XXXXX pre prečin neodvedenia dane a poistného podľa § 277 odsek 1 Trestného zákona v podstate na tom skutkovom základe, ako to vyplýva z výrokovej časti tohto uznesenia. 
	V priebehu skráteného vyšetrovania boli vypočutí obvinená, svedkovia XXXXX, XXXXX, XXXXX a  XXXXX – poverená zamestnankyňa XXXXX. 
	Ďalej boli predpísaným spôsobom zabezpečené listinné podklady z príslušného Daňového úradu ako aj správa Daňového úradu s číslami účtov, ktoré mala predmetný podnikateľský subjekt používať. Obvinená na základe výzvy predložila svoju kompletnú účtovnú evidenciu. Všetky získané podklady v rozsahu v akom sa ich podarilo zabezpečiť v priebehu vyšetrovania, boli predložené znalkyni z odboru ekonómia a manažment odvetvie účtovníctvo a daňovníctvo na znalecké skúmanie.
	Zo záverov podaného znaleckého posudku ako aj z uvedených výpovedí vyplýva, že XXXXX mala možnosť si plniť odvodovú povinnosť za svojich zamestnancov voči XXXXX za obdobie, ktoré sa jej kladie za vinu, keďže v tom čase mala k dispozícii dostatok voľných finančných prostriedkov.
Následne v priebehu vyšetrovania obvinená v postupných splátkach do 10. septembra 2014 zaplatila XXXXX neodvedené poistné v celkovej výške 663,15 eur za obdobia, za ktoré je stíhaná. Zaplatenie uvedenej sumy za príslušné obdobia písomne potvrdila XXXXX. 
	Zároveň bolo zistené, že obvinená doposiaľ nebola postihnutá za obdobný čin a ani nebola doposiaľ trestne stíhaná.
Na základe zistených skutočností možno konštatovať, že skutok pre ktorý sa vedie trestné stíhanie sa stal, zavinene ho spáchala obvinená a tento skutok napĺňa všetky znaky skutkovej podstaty prečinu neodvedenia dane a poistného podľa § 277 odsek 1 Trestného zákona avšak boli splnené zákonné podmienky na zastavenie trestného stíhania voči obvinenej podľa § 215 odsek 1 písmeno h) Trestného poriadku, keďže trestnosť činu zanikla z dôvodu účinnej ľútosti podľa § 86 odsek 1 písmeno e) Trestného zákona.
	Prečinu neodvedenia dane a poistného podľa § 277 odsek 1 Trestného zákona sa dopustí ten, kto v malom rozsahu zadrží a neodvedie určenému príjemcovi splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona v úmysle zadovážiť sebe alebo inému neoprávnený prospech.
	Podľa § 125 odsek 1 Trestného zákona škodou malou sa rozumie škoda prevyšujúca sumu 266 eur. Škodou väčšou sa rozumie suma dosahujúca najmenej desaťnásobok takej sumy. Značnou škodou sa rozumie suma dosahujúca najmenej stonásobok takej sumy. Škodou veľkého rozsahu sa rozumie suma dosahujúca najmenej päťstonásobok takej sumy. Tieto hľadiská sa použijú rovnako na určenie výšky prospechu, hodnoty veci a rozsahu činu.
	Podľa § 86 odsek 1 písmeno e) Trestného zákona v znení účinnom od 1. januára 2013 trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.
	Podľa § 86 odsek 2 Trestného zákona trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.
	Podľa § 122 odsek 10 Trestného zákona za pokračovací trestný čin sa považuje, ak páchateľ pokračoval v páchaní toho istého trestného činu. Trestnosť všetkých čiastkových útokov sa posudzuje ako jeden trestný čin, ak všetky čiastkové útoky toho istého páchateľa spája objektívna súvislosť v čase, spôsobe ich páchania a v predmete útoku, ako aj subjektívna súvislosť, najmä jednotiaci zámer páchateľa spáchať uvedený trestný čin; to neplatí vo vzťahu k čiastkovým útokom spáchaným mimo územia Slovenskej republiky. 
	Podľa § 2 odsek 1 Trestného zákona trestnosť činu sa posudzuje a trest sa ukladá podľa zákona účinného v čase, keď bol čin spáchaný. Ak v čase medzi spáchaním činu a vynesením rozsudku nadobudnú účinnosť viaceré zákony, trestnosť činu sa posudzuje a trest sa ukladá podľa zákona, ktorý je pre páchateľa priaznivejší.
	Trestný čin je spáchaný okamihom jeho dokonania, a to bez ohľadu na to, či sa s trestnou činnosťou začalo ešte v čase účinnosti predchádzajúceho zákona. Za čas spáchania pokračovacieho trestného činu, ktorý tvorí jediný skutok, sa považuje čas dokončenia trestného činu, to znamená okamih, kedy bol dokončený posledný útok.
	Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
	Z týchto dôvodov bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jozef Puťoš
prokurátor